**Nyt om Holte Parkgård**

**Rotteproblemer hen over sommeren**

Holte er fra tid til anden plaget af rotter. Gennem sommeren er der observeret flere rotter på ejendommen, og lette virkemidler taget i brug. Rudersdal Kommunes rottefænger har været på sagen og bestyrelsen iværksatte sammen med Empex kameraundersøgelser af kloakkerne primært på Sofievej, hvor rotterne blev set. Efterfølgende blev defekte kloakrør udskiftet, og der blev sat spærringer op indvendig i kloakkerne. Pludselig i begyndelsen af juli gik rotter for alvor til angreb i et skralderum og en garage. Formentlig er spærringen i kloakkerne anledning til at flere rotter blev isoleret, og ikke kunne finde tilbage i rørene. Angrebet blev nedkæmpet, arealer rengjort og lukket for huller mv. En ny type elektronisk fælde monteres i eftersommeren på centrale positioner i udvalgte kloakker. Vi håber, at problemet nu er effektivt forbygget.

Ser du en rotte, så send straks en mail til Empex og anmeld gerne observationen på Ruderdals Kommunes hjemmeside vedrørende rotteproblemer.

**Nye varmtvandskedler sikrer forbedret varmeøkonomi**

I foråret udskiftede vi varmtvandskedlerne i de to varmecentraler. Virkningen er en bedre varmeøkonomi. Finansieringen blev hjulpet godt på vej gennem en refusion af afgifter, som Holte Fjernvarme sendte retur med henblik på at støtte investeringen i en god varmeøkonomi. Arbejdet blev gennemført med kyndig støtte fra Empex og CEJ’s energikonsulent.

**Sortering af affald på plads**

Ordningen med containerne i gården fortsætter. Oprindelig var placeringen i gården usikker, men er nu kørt ind. Vi etablerer et fliseunderlag, som beholderne kan stå på, så de er nemme både at anvende og afhente. Husk at større effekter skal sættes til storskrald. Se særskilt opslag for datoer.

Rudersdal kommune barsler med sortering også af husholdningsaffald. Mere herom senere. Vi har ikke dato og omfang oplyst pt.

**Fibernet vedtaget**

Generalforsamlingen i andelsboligforeningen vedtog i juni, at adgang til fibernet skal etableres i alle lejligheder. Priser for drift og tilslutning oplyses senere ved orienteringsmøder og skriftlig information på websiden. Provenuet fra den opløste antenneforening er øremærket til formålet. Fibernettet giver mulighed for at tilkøbe TV pakker og internet på en stabil og fornuftig måde.

**Andelsboligforeningen fylder 3 år - fejres for alle d. 19. september**

Fødselsdagen fejres med lidt godt til ganen efter den fælles arbejdsdag d. 19 september kl. 10, hvor alle er velkomne. Stemningen, tilslutningen og gøremålene i 2019 viste, hvor meget vi kan udrette fælles på blot ca. 4 timer. Hertil kom hyggen og en god snak med grill, gode hjemmelavede salater og et glas vin, vand/øl. Kom og vær med!

**Nye andelshavere**

Martin fra Sofievej 1A, 1.tv og Steen på Sofievej 3B, stuen er fraflyttet. Nye andelshavere er på vej ind. Lejlighederne er solgt, og vi glæder os over den store interesse for at bo som andelshaver I Holte Parkgård.

